Πρωτοβουλία του Βασιλείου του Βελγίου για την έκδοση απόφασης του Συμβουλίου σχετικά με την ασφάλεια κατά τη διεξαγωγή διεθνών ποδοσφαιρικών αγώνων

(2001/C 258/06)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως το άρθρο 30 παράγραφος 1 στοιχεία α) και β), και το άρθρο 34 παράγραφος 2, στοιχείο γ),

την πρωτοβουλία του Βασιλείου του Βελγίου,

τη γνώμη του Ευρωπαϊκού Κοινοβουλίου,

Εκτιμώντας τα ακόλουθα:

(1) Εξαιτίας των διαφόρων διεθνών και ευρωπαϊκών αγώνων και των μετακινήσεων πολυάριθμων οπαδών, το ποδόσφαιρο χαρακτηρίζεται από ευρείας κλίμακας διεθνοποίηση, η οποία καθιστά αναγκαία μια υπερεθνική αντιμετώπιση του θέματος της ασφάλειας κατά τους ποδοσφαιρικούς αγώνες.

(2) Το ποδόσφαιρο δεν πρέπει να θεωρείται μόνο ως μια πιθανή πηγή προβλημάτων διασάλευσης της δημόσιας τάξης, ησυχίας και ασφάλειας, αλλά και ως ένα γεγονός το οποίο, ανεξαρτήτως των ενδεχομένων κινδύνων, πρέπει να τυγχάνει αποτελεσματικής διαχείρισης.

(3) Για την αποτελεσματική διαχείριση των ποδοσφαιρικών διοργανώσεων, ιδιαίτερα δε για την πρόληψη και καταπολέμηση της βίας που εκδηλώνεται εξ αφορμής τους, ζωτική σημασία παρουσιάζει η ανταλλαγή πληροφοριών, ούτως ώστε να μπορούν οι αστυνομικές υπηρεσίες και οι αρχές να προετοιμάζονται καταλλήλως και να αντιδρούν προσηκόντως.

(4) Για την ανταλλαγή πληροφοριών σχετικά με ποδοσφαιρική διοργάνωση και δεδομένης της ανάγκης διεθνούς αστυνομικής συνεργασίας κατά τη διεξαγωγή διεθνών ποδοσφαιρικών αγώνων, ζωτική σπουδαιότητα έχει η ίδρυση σε κάθε κράτος μέλος ενός αστυνομικού χαρακτήρα εθνικού κέντρου πληροφοριών ποδοσφαίρου,

ΑΠΟΦΑΣΙΖΕΙ:

Άρθρο 1

Ίδρυση εθνικού κέντρου πληροφοριών ποδοσφαίρου

1. Κάθε κράτος μέλος ιδρύει ή ορίζει ένα αστυνομικού χαρακτήρα εθνικό κέντρο πληροφοριών ποδοσφαίρου, με τις αρμοδιότητες που του ανατίθενται βάσει της παρούσας απόφασης.

2. Τα στοιχεία σχετικά με το ορισθέν εθνικό κέντρο πληροφοριών ποδοσφαίρου και κάθε μεταγενέστερη αλλαγή διαβιβάζονται στη Γενική Γραμματεία του Συμβουλίου, η οποία και τα δημοσιεύει στην Επίσημη Εφημερίδα των Ευρωπαϊκών Κοινοτήτων.

3. Το εθνικό κέντρο πληροφοριών ποδοσφαίρου λειτουργεί ως μοναδικό, άμεσο και κεντρικό σημείο επαφής κατά την ανταλλαγή χρησίμων πληροφοριών και την ανάπτυξη της διεθνούς αστυνομικής συνεργασίας στον τομέα των διεθνών ποδοσφαιρικών αγώνων.

4. Τα εθνικά κέντρα πληροφοριών ποδοσφαίρου συνεργάζονται διεθνώς σε ισότιμη βάση.

Άρθρο 2

Εξοπλισμός και επάνδρωση του εθνικού κέντρου πληροφοριών ποδοσφαίρου

Κάθε κράτος μέλος λαμβάνει όλα τα απαραίτητα μέτρα προκειμένου να εξασφαλίζει ότι το εθνικό του κέντρο πληροφοριών ποδοσφαίρου διαθέτει τον αναγκαίο εξοπλισμό, ώστε να μπορεί να επιτελεί με αποτελεσματικότητα και ταχύτητα την αποστολή που του ανατίθεται δυνάμει της παρούσας απόφασης. Η επάνδρωση του εθνικού κέντρου πληροφοριών ποδοσφαίρου γίνεται με τρόπο ώστε να εξασφαλίζεται η απαιτούμενη αστυνομική πείρα στο θέμα της προβληματικής των ποδοσφαιρικών διοργανώσεων.

Άρθρο 3

Αποστολή του εθνικού κέντρου πληροφοριών ποδοσφαίρου

1. Το εθνικό κέντρο πληροφοριών ποδοσφαίρου είναι υπεύθυνο για τον συντονισμό της ανταλλαγής πληροφοριών μεταξύ αστυνομικών υπηρεσιών κατά τη διεξαγωγή διεθνών ποδοσφαιρικών αγώνων. Η ανταλλαγή πληροφοριών μπορεί εξάλλου να λαμβάνει χώρα και με άλλες αρχές επιβολής του νόμου, οι οποίες συμβάλλουν στη δημόσια ασφάλεια και τάξη.

2. Το εθνικό κέντρο πληροφοριών ποδοσφαίρου είναι υπεύθυνο, συμφώνως προς τους ισχύοντες εθνικούς και διεθνείς κανόνες επί του θέματος, για τη διαχείριση των πληροφοριών που αφορούν δεδομένα προσωπικού χαρακτήρα επικίνδυνων οπαδών.

3. Το εθνικό κέντρο πληροφοριών ποδοσφαίρου συντονίζει ή/και οργανώνει την ανάπτυξη διεθνούς αστυνομικής συνεργασίας στον τομέα των διεθνών ποδοσφαιρικών αγώνων.

4. Το εθνικό κέντρο πληροφοριών ποδοσφαίρου παρέχει υποστήριξη στις αρμόδιες εθνικές αρχές.

5. Το εθνικό κέντρο πληροφοριών ποδοσφαίρου διαθέτει επί μονίμου βάσεως, στο πλαίσιο διεθνών ποδοσφαιρικών αγώνων, μια ανάλυση των κινδύνων των ποδοσφαιρικών συλλόγων της χώρας του και της εθνικής του ομάδας, προς χρήση των εθνικών κέντρων πληροφοριών ποδοσφαίρου των άλλων κρατών μελών.

Άρθρο 4

Αστυνομικού χαρακτήρα ενημέρωση μεταξύ των εθνικών κέντρων πληροφοριών ποδοσφαίρου

1. Πριν, κατά και μετά την ποδοσφαιρική διοργάνωση, τα εθνικά κέντρα πληροφοριών ποδοσφαίρου ανταλλάσσουν αμοιβαία γενικές πληροφορίες και, υπό τους όρους που προβλέπονται στην παράγραφο 3, δεδομένα προσωπικού χαρακτήρα.

2. Οι γενικές πληροφορίες που ανταλλάσσονται επ' ευκαιρία της διεξαγωγής ενός διεθνούς ποδοσφαιρικού αγώνα είναι στρατηγικής, επιχειρησιακής ή τακτικής φύσεως:

- ως "στρατηγικής φύσεως πληροφορίες" νοούνται τα στοιχεία που περιγράφουν την ποδοσφαιρική διοργάνωση σε όλες της τις διαστάσεις, με ιδιαίτερο βάρος στους κινδύνους που η διοργάνωση αυτή εγκυμονεί για την ασφάλεια,

- ως "επιχειρησιακής φύσεως πληροφορίες" νοούνται τα στοιχεία που επιτρέπουν το σχηματισμό ακριβούς εικόνας των γεγονότων στο πλαίσιο της ποδοσφαιρικής διοργάνωσης,

- ως "τακτικής φύσεως πληροφορίες" νοούνται τα στοιχεία που επιτρέπουν στους επιχειρησιακούς υπευθύνους να ενεργούν κατά τον ενδεδειγμένο τρόπο στο πλαίσιο της διατήρησης της ασφάλειας και της τήρησης της τάξης κατά τη διοργάνωση.

3. Η ανταλλαγή πληροφοριών προσωπικού χαρακτήρα γίνεται σύμφωνα προς τους ισχύοντες εθνικούς και διεθνείς κανόνες, με σκοπό την προετοιμασία και τη λήψη των ενδεδειγμένων μέτρων τήρησης της δημόσιας τάξης επ' ευκαιρία ποδοσφαιρικής διοργάνωσης. Ειδικότερα, μπορεί να πρόκειται για πληροφορίες αφορώσες άτομα που αποτελούν ή ενδέχεται να αποτελέσουν κίνδυνο για τη δημόσια τάξη, ησυχία ή ασφάλεια.

Άρθρο 5

Διαδικασία επικοινωνίας μεταξύ των εθνικών κέντρων πληροφοριών ποδοσφαίρου

1. Ο συντονισμός της επεξεργασίας των σχετικών με διεθνείς ποδοσφαιρικούς αγώνες πληροφοριών γίνεται μέσω του εθνικού κέντρου πληροφοριών ποδοσφαίρου. Μετά την επεξεργασία, οι πληροφορίες χρησιμοποιούνται από το ίδιο το εθνικό κέντρο πληροφοριών ποδοσφαίρου ή διαβιβάζονται στις ενδιαφερόμενες αρχές και αστυνομικές υπηρεσίες. Οι επαφές μεταξύ των αστυνομικών υπηρεσιών των διαφόρων χωρών που συμμετέχουν στην ποδοσφαιρική διοργάνωση συντονίζονται και, ενδεχομένως, οργανώνονται από το εθνικό κέντρο πληροφοριών ποδοσφαίρου.

2. Το εθνικό κέντρο πληροφοριών ποδοσφαίρου του κράτους μέλους που αναλαμβάνει την ποδοσφαιρική διοργάνωση επικοινωνεί καθ' όλη τη διάρκεια του πρωταθλήματος ή/και του αγώνα με την ή τις εθνικές αστυνομικές υπηρεσίες της ή των αφορωμένων χωρών, ενδεχομένως μέσω ενός αξιωματικού συνδέσμου που ορίζεται και διατίθεται από την ή τις αφορώμενες χώρες. Ο αξιωματικός αυτός σύνδεσμος είναι αρμόδιος για θέματα δημόσιας τάξης, ποδοσφαιρικής βίας, γενικής εγκληματικότητας και τρομοκρατίας.

3. Τα εθνικά κέντρα πληροφοριών ποδοσφαίρου επικοινωνούν κατά τρόπον ώστε να εξασφαλίζεται ο εμπιστευτικός χαρακτήρας των δεδομένων. Οι ανταλλασσόμενες πληροφορίες αρχειοθετούνται και είναι δυνατόν αργότερα να τις συμβουλευθούν άλλα ενδιαφερόμενα εθνικά κέντρα πληροφοριών, υπό τον όρον ότι συγκατατίθεται σχετικώς το εθνικό κέντρο πληροφοριών ποδοσφαίρου που παρέσχε τις πληροφορίες.

Άρθρο 6

Γλώσσα

Κάθε εθνικό κέντρο πληροφοριών ποδοσφαίρου επικοινωνεί με τα άλλα στη γλώσσα του, με αντίγραφο συντεταγμένο σε κοινή γλώσσα εργασίας των αφορωμένων μερών, εκτός αν έχει συμφωνηθεί άλλως μεταξύ τους.

Άρθρο 7

Έναρξη ισχύος

Η παρούσα απόφαση αρχιζει να ισχύει την ...

...

Για το Συμβούλιο

Ο Πρόεδρος

...